Det kan være slut med at spille fodbold på grønsværen på Frederikshavn Stadion. Forvaltningerne i Frederikshavn Kommune er nemlig kommet med et udspil til, hvordan Kultur- og Fritidsudvalget kan spare 6,3 millioner kroner på næste års budget. Helt konkret er der kommet fire forslag på bordet. Og her er byens fodboldstadion nu i fare. Kommunen har ingen kommentarer Af forslagene fremgår det, at Frederikshavn Stadion skal nedlægges, bibliotekerne i Østervrå og Ålbæk lukkes – og at det skal være slut med Skagen Borgerservice. Det skriver Kanal Frederikshavn. -	Jeg har ingen kommentarer. Det er administrationens oplæg til besparelser. Nu skal sagen først drøftes politisk, siger formand Peter Laigaard (C), Kultur- og Fritidsudvalget, til Kanal Frederikshavn. Nedlukningen af de fire steder vil give en årlig besparelse på knap en million. Et lukket Frederikshavn Stadion vil spare kommunen for 250.000 kroner, et farvel til bibliotekerne i Østervrå og Ålbæk vil bespare dem 365.000 kroner, mens en lukning af Skagen Borgerservice vil give en årlig besparelse på 250.000 kroner. Oversigten over forslag til besparelserne skal nu behandles politisk i de forskellige udvalg, inden den endelige budgetaftale ventes vedtaget i løbet af efteråret.

Opsummering:
Der er lagt op til besparelser på det kommunale budget i Frederikshavn Kommune, og det kan få konsekvenser for fire konkrete steder.